Politikere lytter efter stemmerne

Der er dog risiko for, at områder uden lokalpolitikere bliver overset, vurderer professor Søren Serritzlew.

Politikere har naturligt størst viden og blik for det område, som de bor i, fortæller han.

- Når en politiker får mange personlige stemmer fra et område, gør man klogt i at lytte til ønsker og krav fra det område, hvis man gerne vil vælges igen, siger han.

Kurt Houlberg, professor og kommunalforsker ved VIVE - Det Nationale Forsknings- og Analysecenter for Velfærd - er enig.

- Når man er valgt i et bestemt område, kan man måske skele til, hvad der vil være i områdets interesse i stedet for, hvad der vil være i hele kommunens interesse.

Politikere kan forfalde til at varetage lokale interesser, når det gælder skoler, daginstitutioner og fritidsinteresser, forklarer Kurt Houlberg.

Men kommunalpolitik handler om meget andet end sognerådspolitik. For eksempel om man skal vælge at bruge penge på ældreplejen, eller om det er vigtigere at styrke skoler og daginstitutioner. Derfor kan folk også sagtens være repræsenteret, selvom der ikke bor et byrådsmedlem rundt om hjørnet, fortæller Kurt Houlberg.

- Politikerne er grundlæggende valgt på den politik, de vil føre og, hvor de bor er blot et af elementerne, vurderer han.

Folk vælger også ud fra, om de føler, at politikeren repræsenterer dem godt, når det gælder køn, alder, erhverv og interesser, fortæller kommunalforskeren.

Hellere den rigtige kandidat end den forkerte lokale

Louise Bertelsen, som er bor i Bedsted og er engageret i Bedsted KFUM og Volleyball i Thy, er enig i, at bopælen ikke er det vigtigste ved kommunalvalg.

Hellere være fri for en lokal repræsentant end at have valgt den forkerte. Louise Bertelsen, Bedsted

Det betyder ikke det store, at Bedsted ikke har nogen byrødder i Thisted Kommune, mens naboområdet Snedsted har fem, siger hun.

- Hellere være fri for en lokal repræsentant end at have valgt den forkerte.

Louise Bertelsen oplever, at hvis man ønsker indflydelse, kan man kontakte lokalpolitikere i hele kommunen, som man deler holdninger med, men hun erkender, at ikke alle bedstedboere er enige.

Særligt den ældre generation vil gerne have en mand fra Bedsted i byrådet for ikke at blive overset i Thisted, oplever hun.

Politik kan blive for fjernt

Det kan dog være skidt for demokratiet, hvis kommunalpolitikerne bliver for fjerne, fortæller professor Søren Serrizlew. En af grundstenene i demokratiet er, at folk har tillid til og tror på, at man kan få politisk indflydelse.

Når man sjældent møder politikere, kan tilliden til demokratiet blive mindre, vurderer han.

- Der en tendens til, at når afstanden bliver større mellem borgere og kommunen, så synes folk, at det er sværere at få indflydelse. Politik bliver mere fjernt, siger han.

I Stenstrup på Sydfyn stiller en lokal kandidat denne gang op til byrådet.

- Jeg går til valg på, at lokalsamfundene skal være lige så vigtige, som Svendborg er. Man skal også sørge for vækst i lokalsamfundene, siger René Gösta Haahr Henriksen (V).